༈དུས་གསུམ་ཕྱོགས་བཅུར་བཞུགས་པའི་སངས་རྒྱས་ཀུན།  ། ཚེ་ཡི་ངོ་བོར་འདུས་པ་སྣང་མཐའ་ཡས།  ། གང་གི་བདེན་པའི་མཐུ་ལས་འཇམ་དབྱངས་མཚན།  ། སྲིད་མཐའི་བར་དུ་ཞབས་པད་བརྟན་པར་ཤོག། ཁྱོད་ཀྱི་ཞལ་ལས་འོངས་པའི་ཆོས་ཀྱི་ཆུ།  ། མངར་པོ་འཐུངས་པས་ཉོན་མོངས་དྲི་མའི་ཚོགས།  ། བཀྲུས་ཏེ་ས་དང་ལམ་གྱི་རིམ་པ་ཀུན།  ། ཕ་མཐར་ཕྱིན་པའི་དགེ་ལེགས་ཅིར་ཡང་མཛོད།  ། དཔལ་ལྡན་ལྷ་མོའི་འཕྲིན་ལས་དམ་པ་ཡིས།  ། བདག་གི་རེ་བའི་འབྲས་བུ་དོན་ལྡན་ཞིང་།  ། རླབས་ཆེན་ཚོགས་གཉིས་སྤྱོད་པ་མཐར་ཕྱིན་ཏེ།  ། རྫོགས་པའི་སངས་རྒྱས་གོ་འཕང་ཐོབ་པར་ཤོག། ཅེས་རྡོ་རྗེ་སློབ་དཔོན་ཨེར་ཏེ་ནི་དར་ཁན་རབ་འབྱམས་པ་འཇམ་དབྱངས་དཀོན་མཆོག་ཡར་འཕེལ་གྱི་བརྟན་བཞུགས་གསོལ་འདེབས་འདི་ནི་དར་ཁན་དགེ་སློང་བློ་བཟང་ནོར་བུ་དང་དགེ་སློང་བློ་བཟང་འབྱུང་གནས།  དགེ་སློང་དགེ་འདུན་རྒྱལ་མཚན།  དགེ་སློང་དཀོན་མཆོག་སྟོབས་ལྡན་བཅས་སློབ་མ་རྣམས་ཀྱིས་བསྐུལ་བ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ།  ། མངྒ་ལཾ། །  ། །